Propunere modificată de DIRECTIVĂ A PARLAMENTULUI EUROPEAN ŞI A CONSILIULUI privind sancțiunile penale pentru utilizările abuzive ale informațiilor privilegiate și manipulările pieței (prezentată în conformitate cu articolul 293 alineatul (2) din TFUE) /* COM/2012/0420 - 2011/0297 (COD) */





1. CONTEXTUL PROPUNERII La 20 octombrie 2011 Comisia a adoptat o propunere de directivă a Parlamentului European și a Consiliului privind sancțiunile penale pentru utilizările abuzive ale informațiilor privilegiate și manipulările pieței. Respectiva propunere a fost transmisă Parlamentului European și Consiliului la data de 20 octombrie 2011. Comitetul Economic și Social și-a dat avizul la 28 martie 2012. Începând din martie 2011, au avut loc investigații în legătură cu posibile manipulări de către o serie de bănci ale ratelor de referință EURIBOR și LIBOR pentru dobânzile la împrumuturile interbancare. Exista suspiciunea că băncile au furnizat estimări ale ratei dobânzii la care erau dispuse să accepte oferte de finanțare care erau diferite față de rata la care le-ar fi acceptat în practică. Ca urmare, este posibil ca nivelul ratelor EURIBOR și LIBOR, care sunt utilizate ca referință pentru împrumuturi și pentru calcularea prețului multor instrumente financiare, cum ar fi swapurile pe rata dobânzii, să fi fost modificat iar integritatea EURIBOR sau a LIBOR să fi fost pusă sub semnul întrebării. În plus, estimările fiecărei bănci contribuitoare au furnizat informații înșelătoare participanților la piață în legătură cu costurile de finanțare probabile. Comisia a analizat dacă posibila manipulare a indicilor de referință, inclusiv LIBOR și EURIBOR, ar fi reglementată de propunerea sa de regulament privind utilizările abuzive ale informațiilor privilegiate și manipulările pieței și de propunerea de directivă privind sancțiunile penale pentru utilizările abuzive ale informațiilor privilegiate și manipulările pieței, adoptate în octombrie 2011. Parlamentul European a subliniat, de asemenea, importanța acestui aspect. Dat fiind că indicii de referință nu sunt reglementați actualmente de niciuna din cele două propuneri, Comisia a ajuns la concluzia că manipularea directă a dobânzilor de referință nu intră sub incidența niciuneia dintre propuneri. Deși poate fi dificil sau imposibil pentru o autoritate competentă să dovedească faptul că manipularea unui indice de referință a avut un efect asupra prețului instrumentelor financiare legate de acesta, orice manipulare efectivă sau tentativă de a manipula indicii de referință importanți poate avea un impact major asupra încrederii pieței și ar putea conduce la pierderi considerabile pentru investitori și la denaturarea economiei reale, având în vedere larga utilizare a indicilor de referință ca rată de referință, de exemplu pentru swapurile pe rata dobânzii și pentru creditele ipotecare cu dobândă variabilă Este, prin urmare, esențial să se clarifice faptul că autoritățile competente trebuie să fie în măsură să impună sancțiuni administrative pentru infracțiunea de manipulare a pieței în aceste cazuri, fără a fi nevoie să se probeze sau să se demonstreze aspectele accesorii, cum ar fi efectele asupra prețului. Este, de asemenea, esențial să fie luate toate măsurile necesare pentru a preveni astfel de manipulări și pentru a permite și facilita activitatea autorităților competente în ceea ce privește impunerea sancțiunilor. Un cadru juridic strict va acționa ca un factor de descurajare credibil pentru acest tip de comportament, protejând astfel investitorii și restabilind încrederea pieței. Aceste măsuri de reglementare trebuie să includă și sancțiuni penale. Prin urmare, pentru a reglementa manipularea dobânzilor de referință și pentru a garanta că manipularea intenționată a dobânzilor de referință este tratată ca infracțiune penală, Comisia propune modificarea propunerii sale de directivă. 2. ELEMENTELE JURIDICE ALE PROPUNERII 2.1. Temei juridic Propunerea modificată se bazează pe articolul 83 alineatul (2) din TFUE și este prezentată în conformitate cu articolul 293 alineatul (2) din TFUE. 2.2. Subsidiaritate și proporționalitate Conform principiului subsidiarității [articolul 5 alineatul (3) din TFUE], se vor lua măsuri la nivelul UE numai dacă obiectivele stabilite nu pot fi îndeplinite în mod suficient de statele membre și, prin urmare, având în vedere amploarea și efectele măsurilor preconizate propuse, obiectivele pot fi îndeplinite mai bine la nivelul Uniunii. Având în vedere dimensiunea transfrontalieră a multor indici de referință și a entităților care furnizează date care contribuie la formarea acestor indici de referință, precum și caracterul internațional al multor instrumente financiare care pot fi afectate de orice manipulare a indicilor de referință, există un risc real ca măsurile luate la nivel național ca răspuns la manipularea indicilor de referință să fie eludate sau să se dovedească ineficace în absența acțiunilor la nivelul Uniunii. În acest context, o acțiune a Uniunii pare adecvată din punctul de vedere al principiului subsidiarității. Principiul proporționalității prevede ca fiecare intervenție să vizeze un obiectiv și să nu depășească ceea ce este necesar pentru îndeplinirea acestuia. La elaborarea prezentei propuneri s-a ținut cont de acest principiu. 2.3. Explicarea detaliată a propunerii Modificările care trebuie aduse propunerii de directivă privind sancțiunile penale pentru utilizările abuzive ale informațiilor privilegiate și manipulările pieței sunt următoarele: · modificarea definițiilor (articolul 2) pentru a include o definiție a indicilor de referință; · modificarea listei infracțiunilor de manipulare a pieței (articolul 4) pentru a include manipularea indicilor de referință; · modificarea infracțiunii de „instigare, complicitate și tentativă” (articolul 5) pentru a include aceste comportamente legate de manipularea indicilor de referință. 3. IMPLICAȚII BUGETARE Propunerea modificată nu are implicații asupra bugetului Uniunii. Propunerea Comisiei de directivă privind sancțiunile penale pentru utilizările abuzive ale informațiilor privilegiate și manipulările pieței, COM(2011) 654 final, se modifică după cum urmează: 1. La articolul 2, se adaugă următorul alineat (3): “3. „Indice de referință” înseamnă orice indice comercial sau cifră publicată care se calculează prin aplicarea unei formule asupra valorii unuia sau mai multor active sau prețuri suport, inclusiv estimări ale prețurilor, ratelor dobânzii sau altor valori, sau date din sondaje, în raport cu care se calculează suma de plătit în temeiul unui instrument financiar.” 2. La articolul 4 se adaugă următoarea literă (e): „(e) transmiterea de informații false sau înșelătoare, furnizarea de date de intrare false sau înșelătoare, sau orice altă activitate echivalentă prin care se manipulează intenționat calcularea unui indice de referință.” 3. Articolul 5 alineatul (2) se înlocuiește cu următorul text: „2. Statele membre adoptă măsurile necesare pentru a se asigura că tentativa de a comite oricare dintre infracțiunile menționate la articolul 3 litera (a) și la articolul 4 literele (a), (b) și, (c) și (e) este tratată drept infracțiune pasibilă de sancțiuni penale.” 2011/0297 (COD) Propunere modificată de DIRECTIVĂ A PARLAMENTULUI EUROPEAN ŞI A CONSILIULUI privind sancțiunile penale pentru utilizările abuzive ale informațiilor privilegiate și manipulările pieței (prezentată în conformitate cu articolul 293 alineatul (2) din TFUE) Adoptat la Bruxelles, Pentru Parlamentul European, Pentru Consiliu, Președintele Președintele